જે કુટુંબોમાં તરુણોને માનભર્યું સ્થાન મળતું નથી, એમને સાંભળવામાં આવતા નથી તે કુટુંબો એમની આ કામગીરીમાં ઊણાં ઊતરતાં હોય છે. જો તમે એમને સાંભળવાના ન હો, એમની વાત સ્વીકારવાના જ ન હો તો પછી ધીમે ધીમે એ પોતાની વાત કહેતા બંધ થઈ જાય છે, તમારાથી એક પ્રકારનું અંતર બનાવી લે છે. તરુણોની પરસ્પર વાતચીત કરવીની પોતાની સાંકેતિક વાણી હોય છે જે આપણે કદી સમજી શકતા નથી. પણ એમની જો કોઈ સૌથી મોટી કમનસીબી હોય તો તે એ કે ઘરના વડીલો અને માબાપ સાથે સંવાદ કરતા એમને આવડતું નથી. કુટુંબે આ કામગીરી કરવી જોઈએ, જે ધારેલી રીતે થતી નથી. પરિણામે એ ઉદ્ધત અને બળવાખોર બની જતા હોય છે.